CELEX: 32019D0584
Language: hr
Date: 2019-04-11 00:00:00
Title: Odluka Europskog vijeća (EU) 2019/584 donesena u dogovoru s Ujedinjenom Kraljevinom od 11. travnja 2019. o produljenju razdoblja na temelju članka 50. stavka 3. UEU-a

11.4.2019   
               
               
                  HR
               
               
                  Službeni list Europske unije
               
               
                  L 101/1
               
            
         ODLUKA EUROPSKOG VIJEĆA (EU) 2019/584
         donesena u dogovoru s Ujedinjenom Kraljevinom
         od 11. travnja 2019.
         o produljenju razdoblja na temelju članka 50. stavka 3. UEU-a
         EUROPSKO VIJEĆE,
         uzimajući u obzir Ugovor o Europskoj uniji, a posebno njegov članak 50. stavak 3.,
         budući da:
         
                     (1)
                  
                  
                     Ujedinjena Kraljevina obavijestila je Europsko vijeće 29. ožujka 2017. o svojoj namjeri povlačenja iz Europske unije i Europske zajednice za atomsku energiju („Euratom”) u skladu s člankom 50. Ugovora o Europskoj uniji, koji se na Euratom primjenjuje na temelju članka 106.a Ugovora o osnivanju Europske zajednice za atomsku energiju.
                  
               
                     (2)
                  
                  
                     U skladu s člankom 50. UEU-a, Europska unija je s Ujedinjenom Kraljevinom u pregovorima dogovorila sporazum o utvrđivanju pojedinosti o njezinu povlačenju, uzimajući u obzir okvir za njezin budući odnos s Unijom.
                  
               
                     (3)
                  
                  
                     Europsko vijeće potvrdilo je 25. studenoga 2018. Nacrt sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”) te odobrilo Političku izjavu kojom se uspostavlja okvir za buduće odnose Europske unije i Ujedinjene Kraljevine Velike Britanije i Sjeverne Irske. Vijeće je 11. siječnja 2019. donijelo Odluku (EU) 2019/274 (1) o potpisivanju Sporazuma o povlačenju (2).
                  
               
                     (4)
                  
                  
                     U skladu s člankom 50. stavkom 3. UEU-a, Ugovori se na državu koja se povlači prestaju primjenjivati od dana stupanja na snagu sporazuma o povlačenju ili, ako do toga ne dođe, dvije godine od obavijesti, osim ako Europsko vijeće, u dogovoru s dotičnom državom članicom, jednoglasno odluči produljiti to razdoblje.
                  
               
                     (5)
                  
                  
                     Ujedinjena Kraljevina pismom od 20. ožujka 2019. podnijela je zahtjev za produljenje razdoblja predviđenog u članku 50. stavku 3. UEU-a do 30. lipnja 2019., kako bi se dovršila ratifikacija Sporazuma o povlačenju.
                  
               
                     (6)
                  
                  
                     Odlukom (EU) 2019/476 (3), Europsko vijeće, u dogovoru s Ujedinjenom Kraljevinom, odlučilo je produljiti razdoblje na temelju članka 50. stavka 3. UEU-a do 22. svibnja 2019. u slučaju da Zastupnički dom Ujedinjene Kraljevine odobri Sporazum o povlačenju do 29. ožujka 2019. Ako se to ne bi dogodilo, Europsko vijeće pristalo je na produljenje do 12. travnja 2019. i naglasilo da očekuje da Ujedinjena Kraljevina naznači daljnje korake prije 12. travnja 2019. kako bi ih ono moglo razmotriti.
                  
               
                     (7)
                  
                  
                     Zastupnički dom Ujedinjene Kraljevine nije odobrio Sporazum o povlačenju do 29. ožujka 2019.
                  
               
                     (8)
                  
                  
                     Ujedinjena Kraljevina pismom od 5. travnja 2019. podnijela je zahtjev za dodatno produljenje razdoblja predviđenog u članku 50. stavku 3. UEU-a, kako ga je produljilo Europsko vijeće, do 30. lipnja 2019., kako bi se dovršila ratifikacija Sporazuma o povlačenju.
                  
               
                     (9)
                  
                  
                     Europsko vijeće pristalo je 10. travnja 2019. na dodatno produljenje kako bi se objema strankama omogućila ratifikacija Sporazuma o povlačenju. Takvo produljenje trebalo bi trajati toliko dugo koliko je to potrebno, a u svakom slučaju ne dulje od 31. listopada 2019. Europsko vijeće također je podsjetilo da, na temelju članka 50. stavka 3. UEU-a, Sporazum o povlačenju može stupiti na snagu na raniji datum, ako stranke dovrše svoje postupke ratifikacije prije 31. listopada 2019. Slijedom toga, povlačenje bi trebalo nastupiti prvog dana mjeseca koji slijedi nakon dovršetka postupaka ratifikacije ili na datum 1. studenoga 2019., ovisno o tome što nastupi ranije.
                  
               
                     (10)
                  
                  
                     Tim se dodatnim produljenjem ne smije narušiti pravilno funkcioniranje Unije i njezinih institucija. Nadalje, ono će imati za posljedicu da će Ujedinjena Kraljevina ostati država članica do novog datuma povlačenja, s punim pravima i obvezama u skladu s člankom 50. UEU-a, te da Ujedinjena Kraljevina ima pravo opozvati svoju obavijest u bilo kojem trenutku. Ako je Ujedinjena Kraljevina još država članica u razdoblju od 23. do 26. svibnja 2019. i ako nije ratificirala Sporazum o povlačenju do 22. svibnja 2019., bit će obvezna održati izbore za Europski parlament u skladu s pravom Unije. U slučaju neodržavanja tih izbora u Ujedinjenoj Kraljevini, produljenje bi trebalo prestati na dan 31. svibnja 2019. Europsko vijeće prima na znanje preuzimanje obveze Ujedinjene Kraljevine da postupa na konstruktivan i odgovoran način tijekom razdoblja produljenja u skladu s dužnošću lojalne suradnje te očekuje od Ujedinjene Kraljevine da ispuni tu preuzetu obvezu i obvezu iz Ugovora na način kojim se odražavaju njezine okolnosti kao države članice koja se povlači. U tu svrhu Ujedinjena Kraljevina olakšava postizanje zadaća Unije i suzdržava se od svake mjere kojom bi se moglo ugroziti postizanje ciljeva Unije, posebice pri sudjelovanju u postupcima donošenja odluka Unije.
                  
               
                     (11)
                  
                  
                     Tekući mandati članova institucija, tijela, ureda i agencija Unije koji su nominirani, imenovani ili izabrani s obzirom na članstvo Ujedinjene Kraljevine u Uniji prestat će čim se Ugovori prestanu primjenjivati na Ujedinjenu Kraljevinu, tj. na datum povlačenja.
                  
               
                     (12)
                  
                  
                     Ovim produljenjem isključuje se svako ponovno otvaranje Sporazuma o povlačenju. Svako jednostrano preuzimanje obveza, izjava ili drugi akt Ujedinjene Kraljevine trebali bi biti u skladu s tekstom i smislom Sporazuma o povlačenju te se njima ne smije ometati njegova provedba. Takvo produljenje ne može se upotrebljavati za započinjanje pregovora o budućem odnosu.
                  
               
                     (13)
                  
                  
                     Europsko vijeće preispitat će napredak na svojem sastanku u lipnju 2019.
                  
               
                     (14)
                  
                  
                     Kako je predviđeno člankom 50. stavkom 4. UEU-a, Ujedinjena Kraljevina ne sudjeluje u raspravama Europskog vijeća o ovoj Odluci ni u njezinu donošenju. Međutim, kako se navodi u pismu stalnog predstavnika Ujedinjene Kraljevine pri Europskoj uniji Sira Tima Barrowa od 11. travnja 2019., Ujedinjena Kraljevina pristala je, u skladu s člankom 50. stavkom 3. UEU-a, na produljenje razdoblja iz tog članka i na ovu Odluku,
                  
               DONIJELO JE OVU ODLUKU:
         
            Članak 1.
            Razdoblje predviđeno člankom 50. stavkom 3. UEU-a, kako je produljeno Odlukom Europskog vijeća (EU) 2019/476, dodatno se produljuje do 31. listopada 2019.
         
         
            Članak 2.
            Ova Odluka stupa na snagu na dan donošenja.
            Ova Odluka prestaje se primjenjivati 31. svibnja 2019. u slučaju da Ujedinjena Kraljevina nije održala izbore za Europski parlament u skladu s primjenjivim pravom Unije i nije ratificirala Sporazum o povlačenju do 22. svibnja 2019.
         
         
            Sastavljeno u Bruxellesu 11. travnja 2019.
            
               
                  Za Europsko vijeće
               
               
                  Predsjednik
               
               D. TUSK
            
         
         
            (1)  Odluka Vijeća (EU) 2019/274 od 11. siječnja 2019. o potpisivanju, u ime Europske unije i Europske zajednice za atomsku energiju, Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 47 I, 19.2.2019., str. 1.).
         
            (2)  Tekst Sporazuma o povlačenju priloženog Odluci (EU) 2019/274 objavljen je u SL C 66 I, 19.2.2019., str. 1.
         
         
            (3)  Odluka Europskog vijeća (EU) 2019/476, donesena u dogovoru s Ujedinjenom Kraljevinom, od 22. ožujka 2019. o produljenju razdoblja iz članka 50. stavka 3. UEU-a (SL L 80 I, 22.3.2019., str. 1.).